ຊາວເຮຕີ ທີ່ປະສົບພັຍ ກຳລັງລໍຖ້າການຊ່ອຍເຫລືອ ລຸນຫລັງ ທີ່ໄດ້ເກີດແຜ່ນດິນໄຫວ
ຂ່າວສຳຄັນອື່ນໆ: ທ່ານໂອບາມາສັນຍາ ຈະໃຫ້ເງິນ ເພີ້ມຕື່ມ 100 ລ້ານໂດລາ ເພື່ອຊ່ອຍເຮຕີ; ຝຣັ່ງຢຸດສົ່ງ ຊາວເຮຕີເຂົ້າເມືອງຜິດກົດໝາຍ ກັບຄືນປະເທດ ຊົ່
ຜູ້ປະສົບພັຍຊາວ ເຮຕີ ໄດ້ພາກັນຫລັບນອນ ເປັນຄືນທີ 3ຢູ່ ຕາມຖນົນຫົນທາງ ຕາມເດີ່ນ ແລະຕາມຮົ່ມ ໄມ້ໃນນະຄອນຫຼວງ PORT-AU-PRINCEເພື່ອລໍຖ້າການຊ່ອຍເຫຼືອ ທີ່ນາໆປະເທດ ໄດ້ ໃຫ້ຄຳໝັ້ນສັນຍາໄວ້ ຊຶ່ງກຳລັງຄ່ອຍໆທະ ຍອຍກັນໄປເຖິງ ຫລັງຈາກໄດ້ເກີດ ແຜ່ນດິນໄຫວຂນາດແຮງໃນມື້ວັນອັງຄານຜ່ານມາ ເປັນທີ່ຄາດກັນວ່າ ກຳປັ່ນບັນທຸກເຮືອບິນ CARL WINSONຂອງສະຫະຣັດ ຈະໄປຖິ້ມສມໍ ຢູ່ນອກແຄມຝັ່ງທະເລ ຂອງເຮຕີ ໃນວັນສຸກມື້ນີ້ ບ່ອນທີ່ກຳປັ່ນບັນທຸກເຮືອບິນລຳນີ້ ຈະຮັບໜ້າທີ່ ເປັນສນາມບິນລອຍສຳລັບເຮືອບິນເຮຣີຄອບເຕີ້ ລຳລຽງຄະນະກູ້ພັຍ ແລະປັດຈັຍບັນເທົາທຸກ ນອກນີ້ການຊ່ອຍເຫລືອອື່ນໆ ຕລອດທັງຢາປົວພະຍາດ ຈາກຫຼາຍໆປະເທດເລີ້ມທະຍອຍກັນໄປເຖິງເຮຕີ ໃນວັນພະຫັດວານນີ້ ຫລັງຈາກແຜ່ນດິນໄຫວທີ່ຮ້າຍແຮງສຸດ ໃນຮອບ 200 ປີ ໄດ້ທຳລາຍ ນະຄອນຫລວງຂອງເຮຕີ ຢ່າງຮ້າຍແຮງ ແຕ່ແນວໃດກໍຕາມ ບັນດາຖ້ຽວບິນ ລຳລຽງ ການຊ່ອຍເຫລືອ ໄດ້ເຮັດໃຫ້ສນາມບິນໃຫຍ່ໃນນະຄອນຫລວງຂອງເຮຕີ ຢູ່ສະພາບ ທີ່ແອອັດເກີນໄປ ຂະນະດຽວກັນຣັຖບານ ສະຫະຣັດ ໄດ້ເພີ້ມການໃຫ້ຄຳໝັ້ນໝາຍຕໍ່ເຮຕີ ຂະນະທີ່ ທະຫານອະເມຣິກັນຈຸທຳອິດ ຂອງຈຳ ນວນທີ່ຄາດວ່າຈະມີທັງໝົດ 5 ພັນຄົນ ໄດ້ເດີນທາງໄປເຖິງເພື່ອຊ່ອຍ ໃນການຮັກສາຄວາມປອດພັຍ ແລະແຈກຢາຍການຊ່ອຍເຫລືອ ຫລັງຈາກໄດ້ເກີດແຜ່ນດິນໄຫວຮ້າຍແຮງ ໃນມື້ວັນອັງຄານຜ່ານມາ ໃນວັນພະຫັດວານນີ້ປະທານາທິບໍດີ BARACK OBAMA ໃຫ້ຄຳໝັ້ນສັນຍາວ່າ ຈະໃຫ້ການຊ່ອຍເຫລືອໃໝ່ຕື່ມອີກ 100 ລ້ານໂດລາ ເພື່ອສນັບສນຸນ ການຟື້ນໂຕຄືນ ຂອງເຮຕີ ໂດຍເວົ້າຕື່ມວ່າການດຳເນີນ ຄວາມພະຍາຍາມ ບັນເທົາທຸກ ທີ່ກຳລັງມີຂຶ້ນ ຢູ່ເຮຕີໃນເວລານີ້ຈະເປັນນຶ່ງ ໃນການປະຕິບັດງານ ທີ່ໃຫຍ່ທີ່ສຸດ ໃນປະວັດສາດ ຂອງສະຫະຣັດໃນໄລຍະບໍ່ດົນຜ່ານມານີ້ ກອງບັນຊາການ ກຳລັງສະຫະຣັດໃນເຂດໃຕ້ ລາຍງານວ່າທະຫານພົນຮົ່ມ ຫລືທະຫານໂດດຈ້ອງ ຂອງກອງທັບບົກ ສະຫະຣັດ ໄດ້ໄປເຖິງເຮຕີໃນຕອນບ່າຍ ຂອງວັນພະຫັດວານນີ້ ແລະອີກຈຳນວນນຶ່ງ ກຳລັງຢູ່ໃນລະຫວ່າງການເດີນທາງ ໄປຍັງປະເທດດັ່ງກ່າວ ໃນອີກດ້ານນຶ່ງ ຝຣັ່ງກ່າວວ່າ ຕົນຈະໂຈະ ການຈັດສົ່ງພວກຄົນເຂົ້າເມືອງຜິດ ກົດໝາຍ ຊາວເຮຕີ ກັບຄືນປະເທດ ແລະເປີດຊາຍແດນຂອງຕົນເປັນການຊົ່ວຄາວ ຮັບເອົາພວກເຄາະຮ້າຍ ຈາກແຜ່ນດິນໄຫວ ທີ່ຕ້ອງການຄວາມຊ່ອຍເຫລືອນັ້ນ ມີຊາວເຮຕີປະມານ 80 ພັນຄົນ ອາສັຍຢູ່ທີ່ ປະເທດຝຣັ່ງ ເຮຕີເປັນອານານິຄົມ ຂອງຝຣັງ ແຕ່ປີ 1697 ຈົນຮອດປີ 1804 ເວລາເຮຕີໄດ້ຮັບເອກກະຣາດ ພາສາຝຣັ່ງ ຍັງສືບຕໍ່ ເປັນພາສາຣັຖການ ຂອງເຮຕີ ຄວບຄູ່ກັນໄປກັບພາສາ CREOLE ໃນມື້ວານນີ້ ປະທານາທິບໍດີຝຣັ່ງ ທ່ານ NICHOLAS SARKOZYໄດ້ຮຽກຮ້ອງ ໃຫ້ເປີດກອງປະຊຸມນາໆຊາດຂຶ້ນ ກ່ຽວກັບການບູຣະນະສ້າງສາປະເທດເຮຕີຄືນໃໝ່ ນອກນັ້ນແລ້ວ ຝຣັ່ງຍັງໄດ້ສົ່ງ ເຮືອບິນຫລາຍໆລຳລຳລຽງການຊ່ອຍເຫລືອສຸກເສີນ ແລະເຈົ້າໜ້າທີ່ກູ້ພັຍ ໄປຍັງເຮຕີ ທ່ານ SARKOZYກ່າວວ່າ ກຳປັ່ນຣົບຂອງຝຣັ່ງ 2 ລຳ ຈະມຸ່ງໜ້າໄປຍັງເຮຕີ ແລະທ່ານເອງ ກໍມີແຜນການທີ່ຈະເດີນທາງ ໄປຢ້ຽມຢາມເຮຕີ ໃນໄລຍະ ສອງ-ສາມອາທິດ ຂ້າງໜ້ານີ້ ຈີນກ່າວວ່າຄວາມສັມພັນ ທາງດ້ານການຄ້າ ແລະເສຖກິດ ຂອງຕົນກັບ ສະຫະຣັດຈະບໍ່ມີການປ່ຽນແປງໃດໆ ເຖິງແມ່ນໄດ້ມີການຂົ່ມຂູ່ ໂດຍບໍຣິສັດ ອິນເຕີແນັດຊອກຄົ້ນຫາຂໍ້ມູນ ຍັກໃຫຍ່ GOOGLE ທີ່ມີສຳນັກງານ ຢູ່ສະຫະຣັດ ນັ້ນວ່າ ຈະຖອນໂຕອອກຈາກປະເທດຈີນ ລຸນຫລັງທີ່ໄດ້ມີ ການໂຈມຕີເວັບໄຊທ໌ ຂອງທາງບໍຣິສັດດັ່ງກ່າວກໍຕາມ ໂຄສົກຂອງ ກະຊວງການຄ້າຈີນ ທ່ານ YAO JIAN ໄດ້ໃຫ້ຄວາມເຫັນດັ່ງກ່າວໃນລະຫວ່າງ ການຖແລງຂ່າວ ທີ່ນະຄອນຫລວງປັກກິ່ງ ໃນວັນສຸກມື້ື້ນີ້ ບໍຣິສັດGOOGLE ໄດ້ປະກາດ ໃນຕົ້ນອາທິດນີ້ວ່າ ຕົນຈະບໍ່ຄວບຄຸມ ເນື້ອນັຍຂອງ ການຊອກຄົ້ນທາງອິນເຕີແນັດ ອີກຕໍ່ໄປແລ້ວ ຫຼັງຈາກມີການ ຄົ້ນພົບວ່າ ໄດ້ມີການໂຈມຕີຕໍ່ບັນຊີອີແມລ ຂອງພວກນັກເຄື່ອນໄຫວ ໃນດ້ານສິດທິມະນຸດ ໃນຈີນ ໃນມື້ວານນີ້ເຈົ້າໜ້າທີ່ຈີນ ໄດ້ຢືນຢັດວ່າ ກົດໝາຍຂອງຕົນ ໄດ້ຫ້າມບໍ່ໃຫ້ ມີການໂຈມຕີທາງອິນເຕີແນັດ ແລະເວົ້າວ່າ ຣະບົບອິນເຕີແນັດຂອງຕົນ ແມ່ນເປີດກວ້າງແຕ່ຂະນະດຽວກັນ ເຈົ້າໜ້າທີ່ຈີນ ກໍເວົ້າວ່າ ບໍຣິສັດຕ່າງປະເທດ ຕ້ອງປະຕິບັດຕາມນະໂຍບາຍ ການຄວບຄຸມອິນເຕີແນັດ ຂອງຣັຖບານຈີນ ເຈົ້າໜ້າທີ່ອົງການ ສະຫະປະຊາຊາດຄົນນຶ່ງກ່າວວ່າ ເກົາຫລີເໜືອ ໄດ້ທຳການ ລົງໂທດໜັກຂຶ້ນ ຕໍ່ຜູ້ທີ່ພະຍາຍາມແຕ່ບໍ່ປະສົບ ຄວາມສຳເຣັດ ໃນການຫຼົບໜີ ຈາກປະເທດ ຄອມມູນິສເກົາຫລີເໜືອທີ່ໂດດດ່ຽວແລະທຸກຍາກນັ້ນ ທ່ານ VITIT MUNTARBHORN ທູດພິເສດໃນດ້ານສິດທິມະນຸດ ຂອງອົງການ ສະຫະປະຊາຊາດ ຮັບຜິດຊອບກ່ຽວກັບ ເກົາຫຼີເໜືອກ່າວຕໍ່ພວກນັກຂ່າວ ທີ່ກຸງໂຊລ ເກົາຫລີໃຕ້ ໃນວັນສຸກມື້ນີ້ວ່າການລົງໂທດທີ່ວ່ານີ້ ແມ່ນຮວມທັງ ການທໍຣະມານ ການຄຸມຂັງ ແລະແມ່ນກະທັງການປະຫານຊີວິດ ກໍມີ ນັກວິຊາການໄທ ທ່ານນີ້ເວົ້າວ່າ ໝົດທັງຄອບຄົວໄດ້ຕົກເປັນເປົ້າ ສຳລັບການລົງໂທດ ຮວມກັນ ຊາວເກົາຫລີເໜືອ ສ່ວນໃຫຍ່ພະຍາຍາມຫລົບໜີ ອອກຈາກປະເທດ ໂດຍຜ່ານທາງຈີນ ຊຶ່ງຖ້າຈັບໄດ້ ພວກເຂົາເຈົ້າຈະຖືກບັງຄັບ ໃຫ້ກັບຄືນປະເທດ ທ່ານ MUNTARBHORN ກ່າວວ່າ ເກົາຫລີເໜືອໄດ້ທຳການປ່ຽນແປງ ພຽງແຕ່ຊື່ ບາງຢ່າງ ກ່ຽວກັບຣະບົບກົດໝາຍ ຂອງຕົນໃນໄລຍະ 6 ປີລະຫວ່າງທີ່ ທ່ານເຂົ້າຮັບຕຳແໜ່ງ ເປັນທູດພິເສດ ຂອງອົງການ ສະຫະປະຊາຊາດແຕ່ທ່ານເວົ້າວ່າ ໃນເຣື່ອງການ ປະຕິບັດແລ້ວ ເກົາຫລີເໜືອ ໄດ້ມີລ່ວງລະເມີດຢ່າງຮ້າຍແຮງ ຫລາຍໆດ້ານ ກອງທັບເຮືອຍີ່ປຸ່ນໄດ້ສິ້ນສຸດ ການປະຕິບັດງານ ຕື່ມນ້ຳມັນກຳປັ່ນ ເພື່ອໃຫ້ການ ສນັບສນຸນຕໍ່ການດຳເນີນ ຄວາມພະຍາຍາມ ຂອງນາໆຊາດ ພາຍໃຕ້ການນຳພາ ຂອງສະຫະຣັດໃນອັຟການິສຖານ ທ່ານ TOSHIMI KITAZAWA ຣັຖມຸນຕຣີກະຊວງ ປ້ອງກັນປະເທດຍີ່ປຸ່ນໄດ້ອອກຄຳສັ່ງ ໃນວັນສຸກມື້ນີ້ ໃຫ້ກຳປັ່ນ 2 ລຳ ຂອງກອງທັບເຮືອຍີ່ປຸ່ນຢຸດເຊົາການປະຕິບັດງານ ຢູ່ໃນເຂດ ມະຫາສະມຸດອິນເດັຽ ດັ່ງກ່າວ ກຳປັ່ນທັງ 2ໄດ້ຖືກສົ່ງ ໄປປະຕິບັດງານ ຢູ່ໃນຂົງເຂດ ຫລັງຈາກ ພວກກໍ່ການຮ້າຍ ໄດ້ທຳການໂຈມຕີສະຫະຣັດ ໃນວັນທີ 11 ກັນຍາ ປີ 2001 ນາຍົກຣັຖມຸນຕຣີ YUKIO HATOYAMAຊຶ່ງຣັຖບານຂອງທ່ານ ໄດ້ເຂົ້າຮັບໜ້າທີ່ ໃນເດືອນກັນຍາປີກາຍ ໄດ້ປະກາດວ່າຈະບໍ່ຕໍ່ອາຍຸຄຳສັ່ງ ໃນການປະຕິບັດງານດັ່ງກ່າວ ເວລາຄຳສັ່ງ ໝົດອາຍຸລົງໃນເດືອນນີ້ ຣັຖບານຍີ່ປຸ່ນ ໄດ້ໃຫ້ຄຳໝັ້ນສັນຍາ ຈະໃຫ້ການຊ່ອຍເຫລືອໃໝ່ແກ່ອັຟການິສຖານ ໃນມູນຄ່າ 5 ພັນລ້ານໂດລາແທນ ສຳລັບໄລຍະ 5 ປີຂ້າງໜ້າເພື່ອຟື້ນຟູ ບູຣະນະສ້າງສາ ປະເທດດັ່ງກ່າວ ໃນວັນສຸກມື້ນີ້ຜູ້ຄົນຢູ່ໃນບາງເຂດ ຂອງອາຟຣິກາ ແລະເອເຊັຽ ແມ່ນໄດ້ເຫັນ ສຸຣິຍະ ຄາດຫລືກົບກິນຕາເວັນ ເກືອບໝົດໜ່ວຍເລີຍ ສຸຣິຍະຄາດ ທີ່ວ່ານີ້ ຈະເປັນຮູບວົງແຫວນຊຶ່ງເດືອນຈະບົດບັງ ຕາເວັນໂດຍກົງ ແຕ່ຈະປ່ອຍແສງອາທິດ ອອກມາໃຫ້ເຫັນເປັນຮູບຄ້າຍວົງແຫວນ ສຸຣິຍະຄາດທີ່ວ່ານີ້ ຂັ້ນຕົ້ນໄດ້ປາກົດໃຫ້ເຫັນໃນຕອນເຊົ້າຂອງມື້ນີ້ ຢູ່ໃນເຂດ ຕາເວັນຕົກສຸດ ຂອງສາທາຣະນະຣັດ ອາຟຣິກາກາງ ຫລັງຈາກນັ້ນ ກໍຈະມີການແນມເຫັນ ເປັນເວລາສັ້ນໆ ທີ່ປະເທດອູການດາ, ເຄນຢາ,ໂຊມາເລັຽ, ໝູ່ເກາະ MALDIVES, ອິນເດັຽ, ສຣີລັງກາ ແລະຈີນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ